1.Sissejuhatus

Euroopa Liidu ametnike personalieeskirjade (edaspidi „personalieeskirjad“) artikliga 113 ning Euroopa Liidu muude teenistujate teenistustingimuste (edaspidi „muude teenistujate teenistustingimused“) artikliga 142a on ette nähtud, et komisjon esitab Euroopa Parlamendile ja nõukogule aruande personalieeskirjade ja muude teenistujate teenistustingimuste toimimise kohta. Käesoleva aruandega täidetakse need nõuded.

2.Aruande käsitlusala

Käesolev aruanne hõlmab ajavahemikku 1. jaanuar 2014 kuni 31. detsember 2019. Ajavahemik algab personalieeskirjade viimase reformi (edaspidi „2014. aasta reform“) jõustumisest. Aruandeperioodi lõpuks on komisjon määranud 31. detsembri 2019, et aruanne põhineks piisavalt konsolideeritud ja kontrollitud andmetel. Kui see on võimalik ja asjakohane, käsitletakse aruandes ka alates 2020. aastast toimunud muutusi.

Kooskõlas personalieeskirjade ühtsuse põhimõttega hõlmab aruanne kõiki koosseisulisi töötajaid, st nii personalieeskirjade kui ka muude teenistujate teenistustingimuste alusel töötajaid.

Kaasseadusandjad on määratlenud käesoleva aruande sisulise käsitlusala laialt, nimetades üldiselt personalieeskirjade ja muude teenistujate teenistustingimuste toimimist. Seega hõlmab aruanne nii teemasid, mille kohta komisjon on kaasseadusandjatele korduvalt aru andnud, kui ka teemasid, mille kohta komisjon annab aru esimest korda alates 2014. aastast. Et anda võimalikult täielik ülevaade personalieeskirjade ja muude teenistujate teenistustingimuste toimimisest aruandeperioodil, käsitletakse aruandes ka muude ELi institutsioonide vastuvõetud õigusakte, mis on seotud personalieeskirjade ja muude teenistujate teenistustingimuste üldise rakendamisega.

3.Personalieeskirjade ja muude teenistujate teenistustingimuste rakendamise aruanded aastatel 2014–2019

3.1.Personalieeskirjade artikli 16 neljanda lõigu kohaselt esitatud aruanded eetikaküsimuste kohta

Personalieeskirjade 2014. aasta reformi käigus tugevdati eetikaalast õigusraamistikku uute sätetega, mille kohaselt tuleb töölevõtmisel või isiklikel põhjustel võetud puhkuselt tagasipöördumisel hinnata huvide konflikti olemasolu. Kõnealustes sätetes on otsesõnu käsitletud lobitööd ja nõustamistegevust isiklikel põhjustel võetud puhkuse ajal.

Lisaks artikli 16 teise lõigu kohasele olemasolevale võimalusele tingimusi seada, sealhulgas tegevus keelata, kehtestati reformi käigus ka eraldi sõnaselge säte endiste kõrgema astme juhtide kohta, kellel ametisse nimetav asutus või ametiisik keelab personalieeskirjade artikli 16 kolmanda lõigu kohaselt põhimõtteliselt aasta jooksul pärast teenistusest lahkumist tegeleda oma endise institutsiooni töötajatele suunatud lobi- või nõustamistegevusega.

Personalieeskirjade artikli 16 neljanda lõigu kohaselt peab iga institutsioon avaldama kord aastas eespool nimetatud endisi kõrgema astme juhte käsitleva sätte kohaldamist käsitleva teabe, sealhulgas hinnatud juhtude loetelu (1. lisa)

Personalieeskirjad koos viimase reformi käigus tehtud muudatustega pakuvad seega kindlat alust ELi töötajatega seotud tegelike, tajutavate või võimalike huvide konfliktide riski maandamiseks. Nendest lähtudes vaatab komisjon kogemusest õpitu arvessevõtmiseks korrapäraselt läbi oma sisemise õigusraamistiku ja sisemised tavad, et lisada nendesse heade tavadena muude institutsioonide ettepanekuid ja soovitusi.

3.2.Personalieeskirjade artikli 27 ja muude teenistujate teenistustingimuste artikli 12 kohane aruanne geograafilise tasakaalu kohta

Komisjon võttis 15. juunil 2018 vastu aruande geograafilise tasakaalu kohta. Aruanne hõlmab kolmeaastast ajavahemikku alates 1. jaanuarist 2014, nagu on ette nähtud personalieeskirjade artikliga 27.

Aruandes järeldati, et enne 2004. aastat ühinenud liikmesriikidest kümme on komisjoni madalamate palgaastmete administraatorite hulgas märkimisväärselt alaesindatud. Nende kümne liikmesriigi alaesindatus süveneb seetõttu järgmistel aastatel üha enam, kui ei võeta kiiresti meetmeid selleks, et nendest liikmesriikidest rohkem töötajaid värvata. Teistes institutsioonides ja ametites võib küll teatavat tasakaalustamatust täheldada, kuid see on kas ebaoluline või objektiivsete kriteeriumidega põhjendatud.

Aruanne näitas ka, et alaesindatus on tihedalt seotud vähese huviga ELi avalikus teenistuses töötamise vastu, mida näitab nende riikide kodanike vähene osalemine Euroopa Personalivaliku Ameti (edaspidi „EPSO“) algatatud ja hallatud avalikel konkurssidel.

Pärast kõnealuse aruande vastuvõtmist on komisjon ja teised institutsioonid koostöös EPSOga parandusmeetmeid otsinud. Selleks moodustati 2019. aasta aprillis institutsioonidevaheline eritöörühm, mis esitas EPSO haldusnõukogule mitu soovitust.

Samal ajal avaldas Euroopa Kontrollikoda 29. oktoobril 2020 eriaruande EPSO konkursipõhise valikumenetluse sobivuse kohta. Aurandes rõhutati eelkõige seda, et teavitustöö ja üritused, mis on suunatud riikidele, mille kodanikud on konkurssidel või ELi töötajate hulgas alaesindatud, ei ole kandidaatide geograafilisele tasakaalule veel nähtavat mõju avaldanud. Kontrollikoda täheldas ka, et osa edukaid kandidaate juba töötab mõnes institutsioonis (ajutiselt või lepingulise töötajana). Komisjoni hinnangu kohaselt kehtib see tegelikult märkimisväärse osa – olenevalt tegevusüksusest kuni enamiku – EPSO konkurssidel edukalt kandideerinute kohta, eriti üldametnike konkurssidel, kus ligikaudu kaks kolmandikku juba töötab institutsioonides. See mõjutab liikmesriikide kodanike esindatuse määra institutsioonide töötajate hulgas.

Lisaks tõsteti kontrollikoja aruandes esile, et Euroopa Parlamendi, Euroopa Komisjoni ja Euroopa Kohtu keskastme juhtidele saadetud küsitlus nende hiljutise töölevõtmiskogemuse kohta näitas, et 22 % hiljuti tööle võetud administraatoritest olid nooremad kui 35 aastat. 62 % olid üle 40-aastased ja seega oli neil institutsioonis tööd alustades tõenäoliselt juba vähemalt kümneaastane töökogemus, mis on rohkem kui konkursside palgaastmete puhul tavaliselt nõutav. Eelneva töökogemuse ja konkursside palgaastmete vastuolu omakorda võib mõjutada ELi konkursside atraktiivsust alaesindatud liikmesriikides.